  Анжелика Тихонова корреспондент Удмуртиысь «Куара» мер огазеяськонлэн удмурт анай-атайёс понна «Аныкай» медиашколаезлэн ужъемышъёсыз адӟиськыны кутскизы. Кылем арня пумын мерлыко вотэсъёсын ӵектосэ пыриськисьёслэн нырысетӥ ужъёссы потӥзы. Со сярысь ивортодэтъя «Удмуртия» агентстволэн корреспондентэзлы дышетонэз огез радъясь Наталья Шулакова вераз. Милям нырысетӥез видеомы - легоез бичан. Интыямы ми сое «Юбер пи» каналэ. Канал озьы нимаське, малы ке шуоно, героймылэн - Степалэн - фамилиез Скворцов. Видео учкисьёслы кельшиз, трос лайкъёс бичаз. Ми шумпотысалмы, учкисьёс верасалзы ке мылкыдзэс - мар эшшо та каналын адӟемзы потэ на Наталья Шулакова, «Аныкай» медиа-школалэн огез радъясезВидеоын Степан Скорцов «Lego technic» конструкторез бичаны удмурт сямен валэктэ, солэн аспӧртэмлыкъёсыз сярысь вера. Степан Скворцовен Lego Technic бичан «Юбер пи» каналэ поттэм уж «Аныкай» медиашколае пыриськисьёслэн огъя ужзы луэ ке, огез дышетскисьсы, Лилия Широбокова, дышетсконъёслы луыса аслэсьтыз нимаз каналзэ улӟытӥз ини. Отчы со пичи нылыныз удмурт сямен вераськыса бакча емышъёсын но арлэн вакытъёсыныз тодматскон сярысь видеоужъёсты поттӥз. Кызьы шуэ ачиз Лилия, милям ӵектосамы дышетскыса, со быгатӥз сое лэсьтыны. Стёпаен видеоез ми ӵош лэсьтӥм ке, ӵош снимать карим, собере люкетъёслы люким, монтировать карим но огинэ бичам, то «Азбарез» Лилия лэсьтӥз огназ. Соин ик со но ӧжытак милям емышмы, но ужаз со бордын одӥг адями Наталья Шулакова, «Аныкай» медиашколаын дышетонэз огез радъясез Лилия Широбоковалэн «Бакча сиёнъёс» ужез Наталья Шулаковалэн верамезъя, «Аныкай» медиашколалэн ужъемышез нимаз канал уз луы. Соос нылпиослы но нылпиосын удмурт кылын пӧртэм видеоос лэсьтыны тыршозы. Кылсярысь, та шутэтскон нуналъёсы Лиза Бикузина кырӟасен Иван Белослудцевен интервью лэсьтӥз ини, йӧскалык театрысь артистъёслэн, Марина Самсоновалэн но Вадим Дмитриевлэн, семьяязы Аня нылынызы ӵош пицца но перепеч пӧрамзэс снимать каризы. Азьланяз Наталья Шулаковалэн семьяяз нылыныз ӵош ӝӧквыл шудонъёсын тодматон уж лэсьтозы. Матысь дыре вань со ужъёсын тодматскыны луоз ини. Ми адӟиськом ниша воксё буш шуыса - удмурт нылпи контент. Нош соос ведь али книга уг лыдӟо, компьютер учко. Милям потэ со кулэяськонэз улонэ пыӵатэммы. Соос мед валалозы удмурт кыл луыны быгатэ интернетын, луыны быгатэ туала но луыны быгатэ нылпиослы шуыса Наталья Шулакова, «Аныкай» медиашколаын дышетонэз огез радъясезТодэ вайытом, «Аныкай» медиашколалэн дышетонъёсыз туэ куарусёнэ кутскизы. Туннэ нуналлы дышетскисьёсты видео но монтаж лэсьтон, туспуктон (теория но практика вылын) ужен, SMM-ен тодматӥзы ини. Матысь дыре, 28-тӥ шуркынмонэ, телефонэ туспуктэмъёс лэсьтыны дышетозы. Милям туж крутоесь дышетӥсьёсмы. Кылсярысь, фотоез нуиз Максим Егоров, мон лыдъясько, со элькунамы тодмо ӧнерчи, SMM-ез нуиз Вера Wonderbera (Трефилова – ред.), мобильной фотоез нуоз воксё но Maers (Александр Искандеров – ред.). Соин ик луонлыкъёс, кудъёссэ ӵектос сётӥз анай-атайёслы, туж бадӟымесь но паймымонэсь Наталья Шулакова, «Аныкай» медиашколаын дышетонэз огез радъясез   Вань дышетонъёс бӧрсьы, шуркынмон пумын – толсур кутсконын, ӵектослэн интернет-марафонэз кутскоз. Удмурт анай-атайёс ӵектэм темаосъя выль туспуктэмъёс, аудио- но видеоматериалъёс лэсьтозы. Ужъёсты жюри но учкисьёс дунъялозы. Вормисьёсты нимысьтыз ужрадын пусъёзы. Озьы ӵектослэсь ужзэ йылпумъялозы.  Тегъёс: Мерлык Ижкар мерлыковотэс нылпиос Удмуртия удмуртъёс удмурткыл 100ар  